白雲上人精舍尋杼山禪師兼示崔子向何山道上人
作者：皎然
朝代：唐

paragraphs: 望遠涉寒水，懷人在幽境。
爲高皎皎姿，及愛蒼蒼嶺。
果見栖禪子，潺湲灌真頂。
積疑一念破，澄息萬緣靜。
世事花上塵，惠心空中境。
清閑誘我性，遂使腸慮屏。
許共林客遊，欲從山王請。
木栖無名樹，水汲忘機井。
持此一日高，未肯謝箕潁。
夕霽山態好，空月生俄頃。
識妙聆細泉，悟深滌清茗。
此心誰得失，笑向西林永。